Garnerius Dei gratia Lingonensis episcopus karissimis sibi in Christo fratribus G venerabili abbati et omni conventui Cisterciensi tam presentibus quam futuris in perpetuum. Iustis petentium desideriis facilem nos convenit prebere assensum et vota que a rationis tramite non discordant opere sunt prosequente complenda. Ea propter dilecti in Domino fratres tenementum de Nuille cum omnibus appendiciis suis videlicet quicquid ibi iuris habebant vel habere debebant canonici Sancti Stephani Divionensis a quibus illud acquisistis sicut iuste et canonice possidetis confirmamus et sigilli nostri impressione firmamus. Actum anno ab Incarnatione Domini M C XC VII.